Bariko katedrala

San Sabino katedral-basilika (italieraz: Basilica Cattedrale di San Sabino) Barin dagoen tenplu katolikoa da. Antzinatasun handiagokoa da, baina hiri bereko San Nikolas basilika bezain ospetsua ez dena. Katedrala Bari-Bitontoko Artzapezpikuaren egoitza da, aurretik Bariko artzapezpiku izandakoen egoitza izan zen bezala. San Sabino Canosako apezpikuari eskainita dago. Santu haren erlikiak IX. mendean eraman zituzten hara. Basilika-katedrala, 2006-2021 bitartean, «Apuliako katedral erromanikoak» izeneko ondasun multzo baten zati izan zen aldi baterako, Italiak Gizateriaren ondare izendatu aurretik bere Zerrenda Indikatiboan jaso zuena. Hala ere, 2021ean zerrendatik erretiratu zuten. Deskribapena Gaur egungo eraikina XII. mendearen amaieraren eta XIII. mendearen amaieraren artean eraiki zuten, gehienak XII. mendeko azken hogeita hamar urteetan, eta Gilen Gaiztoak 1156an suntsitutako bizantziar katedral inperialaren aurrien lekuan. Gurutzaduraren eskuinean, nabearen azpian zabaltzen den jatorrizko zoladuraren arrastoak ikus daitezke oraindik. Ekainaren 21ean, arratsaldez, arrosa-leihotik eguzkia sartzen da eta habearteko erdigunea argiztatzen du. Berriztapen baten ondoren 21. mendean berraurkitu da fenomeno hau, eta zeremonia egiten dute bertan urtero. Absidearen ezkerraldean 12. mendeko freskoen arrastoak daude. Eraikinaren barruan harrizko monumentu bikainak daude, hala nola 13. mendeko ziborioa, 11. edo 12. mendeko katedra bat, bataiarria eta pazko-zutargi bat (azken hau modernoa, 21. mendekoa). Azpian kripta dotore bat dago, non Bariko Hodegetria gurtzen den (hodegetria madonna baten irudikapen bat da), eta are beherago katedralaren aztarna zaharrenak bisitatu daitezke, zeinetan Timoteoren mosaikoa deritzotena ikus daitekeen, zoru zaharra mosaikoz egina, 6. mendekoa, eta inskripzioa duena esanez Timoteo delako batek eskaini ziola elizari. Iruditegia Erreferentziak Kanpo estekak